
QENDRA E STUDIMEVE DHE PUBLIKIMEVE PËR ARBËRESHËT

           
Nr.______ Prot.		                                                              Tiranë, më ___.___.2022                                                                               

                                          
Lënda:   Informacion mbi veprimtarinë e Qendrës së Studimeve dhe Publikimeve për  	  	   Arbëreshët


Qendra e Studimeve dhe e Publikimeve për Arbëreshët (QSPA) është institucion kërkimor shkencor. Ajo kryen studime në fushën e historisë, letërsisë dhe të kulturës së komunitetit arbëresh. Krijimi i këtij institucioni u miratua me Vendimin e Këshillit të Ministrave, Nr. 601, datë 04.09.2019.

FUNKSIONET  
1. Kryen studime për historinë, letërsinë dhe kulturën e komunitetit arbëresh;
2. Boton studimet në përputhje me legjislacionin në fuqi;
3. Promovon  ruajtjen e gjuhës dhe të identitetit kulturor  të  komunitetit arbëresh nëpërmjet Organizimit të aktivitete, seminare dhe konferenca shkencore me fokus komunitetin arbëresh.

DETYRAT
Qendra e Studimeve dhe Publikimeve për Arbëreshët (QSPA) ka për detyrë:
Të jetë zëdhënësja e koordinimit të politikës shtetërore për studimin e historisë, letërsisë dhe kulturës së komunitetit arbëresh me qëllim bashkëpunimin e mëtejshëm shkencor e kulturor ndërmjet Shqipërisë dhe komunitetit arbëresh.
Të ndërtojë një strukturë studimore dhe të publikimeve për arbëreshët bazuar në buxhetin e miratuar për të.
Të vlerësojë dhe ndërtojë projekte të përbashkëta me operatorë të interesuar, vendi ose të huaj, në funksion të qëllimit të saj në përputhje me legjislacionin në fuqi.
Të bashkëpunojë me katedrat e gjuhës dhe kulturës shqiptare jashtë vendit në funksion të qëllimit të saj të promovimit të gjuhës dhe identitetit kombëtar të komunitetit arbëresh në funksion të faktorizimit të tij në vendet pritëse.
Të organizojë vetë ose në partneritet me palë të treta aktivitete dhe konferenca shkencore me fokus kulturën dhe historinë e komunitetit arbëresh.
Të bashkëpunojë për realizimin e projekteve arsimore që kontribuojnë në përhapjen dhe promovimin e gjuhës dhe të kulturës amtare tek arbëreshët. 
MISIONI
Misioni i Qendrës së Studimeve dhe Publikimeve për Arbëreshët (QSPA) është kryerja e studimeve të specializuara për historinë, letërsinë dhe kulturën e komunitetit arbëresh, nëpërmjet nxitjes së bashkëpunimit mes studiuesve të fushës vendas dhe në diasporë e më gjerë, me qëllim mbështetjen dhe zhvillimin e strukturës së studimeve mbi komunitetin arbëresh (Arbëreshët e Italisë së Jugut dhe Arbneshët e Zarës në Kroaci).

Pjesë e misionit të Qendrës së Studimeve dhe Publikimeve për Arbëreshët (QSPA) është vlerësimi i mëtejshëm i marrëdhënieve me komunitet arbëresh në botë, përmes organizimit të aktiviteteve dhe konferencave shkencore. Ato do të kenë në fokus cilësimin e historisë së komunitetit arbëresh, si pjesë e shkencës albanologjike, por edhe rivlerësimin e marrëdhënieve të vendlindjes me komunitetin shqiptar më të vjetër në diasporë.

Qendra e Studimeve dhe Publikimeve për Arbëreshët (QSPA) synon përmes studimeve e publikimeve mbi Arbëreshët, të cilat do të realizohen prej Drejtorisë së Studimeve dhe të Publikimeve, të jenë të koordinuara me atë të institucioneve të tjera shkencore si dhe studiuesit e fushës, brenda dhe jashtë vendit.

STRUKTURA ADMINISTRATIVE
 
Këshilli Koordinues[footnoteRef:1] [1:  Shënim: Këshilli Koordinues ka funksionuar për dy vjet, që nga krijimi i QSPA-së.] 

Këshilli Koordinues i Qendrës së Studimeve dhe Publikimeve për Arbëreshët është i përbërë nga nëntë përfaqësues prej institucioneve shtetërore dhe përfaqësues të komunitetit arbëresh, si më poshtë:
1. Akademia e Shkencave, Prof. Dr. Pëllumb Xhufi
2. Akademia e Studimeve Albanologjike, Prof. Assoc. Dr. Merita Bruci
3. Ministria përgjegjëse për Politikën e Jashtme, Enkeleda Riza
4. Ministria përgjegjëse për Kulturën, Dr. Etleva Domi
5. Fakulteti i Historisë dhe Filologjisë, Universiteti i Tiranës, Prof. Dr. Shezai Rrokaj
6. Agjencia Kombëtare e Diasporës, Sonila Hysi Ruka
7. Një përfaqësues i komunitetit Arbëresh nga komuna e Zarës në Kroaci:
i. Prof. As. Dr. Arta Dodaj, Zarë, Kroaci
8. Dy përfaqësues të komunitetit Arbëresh në Itali: Damiano Guagliardi; Zef Chiaramonte


Drejtori
Prof. As. Diana Kastrati

· Drejtoria e Studimeve dhe Publikimeve
· Sektori i Financës dhe Shërbimeve Mbështetëse
(Numri i punonjësve të Qendrës së Studimeve dhe Publikimeve për Arbëreshët në organikë është parashikuar të jetë, gjithsej, 12 veta.)

PLATFORMA STUDIMORE DHE BOTUESE E QSPA-SË 

Platforma studimore dhe botuese e Qendrës është e fokusuar në disa drejtime pune: 

I. Kërkimi shkencor: 
• Projektet kërkimore-shkencore të studiuesve 
Fusha e kërkimit shkencor në QSPA përfshin në radhë të parë projektet kërkimore-shkencore të studiuesve të Qendrës, të cilat janë kryesisht projekte individuale, të ndara sipas specialiteteve kryesore, përkatësisht: gjuhësi, letërsi, etnografi, antropologji, histori dhe shkenca komunikimi. Veç kërkimeve shkencore individuale, Drejtoria e Studimeve të QSPA-së ka ndërmarrë edhe projekte kërkimore-shkencore në trajtë kolektive. Një prej projekteve kolektive të ekipit të studiuesve është puna për hartimin e bibliografisë së plotë të botimeve mbi dhe nga arbëreshët, një projekt kërkimor që ka nisur qysh në fillesat e punës. 

• Marrëveshje bashkëpunimi me institucionet më të rëndësishme shkencore 
Me qëllimin për të krijuar infrastrukturën e nevojshme për kërkimin shkencor, për krijimin e një rrjetëzimi të gjerë kontaktesh si dhe për pajisjen me literaturë shkencore për studimin e thelluar të historisë, kulturës dhe letërsisë arbëreshe janë nënshkruar marrëveshje bashkëpunimi me institucionet më të rëndësishme shkencore në Shqipëri, Kosovë, Maqedoni dhe Itali. Brenda 15 muajve të funksionimit të vet, Qendra e Studimeve dhe Publikimeve për Arbëreshët (QSPA) ka nënshkruar gjashtëmbëdhjetë marrëveshje bashkëpunimi. Në rend kronologjik, po i paraqesim si vijon: 
1. Memorandumi i Bashkëpunimit me Akademinë e Shkencave të Shqipërisë (4 maj 2020); 
2. Memorandumi i bashkëpunimit me Akademinë e Shkencave dhe Arteve të Kosovës (ASHAK) (19 qershor 2020); 
3. Marrëveshja e bashkëpunimit me Bibliotekën Kombëtare të Kosovës “Pjetër Bogdani” (21 qershor 2020);  
4. Marrëveshja e bashkëpunimit me Universitetin e Prishtinës “Hasan Prishtina” (22 qershor 2020); 
5. Marrëveshja e bashkëpunimit me Institutin e Historisë “Ali Hadri” në Prishtinë (23 qershor 2020); 
6. Marrëveshja e bashkëpunimit me Institutin e Arkeologjisë të Kosovës (24 qershor 2020); 
7. Memorandumi i bashkëpunimit me Akademinë e Studimeve Albanologjike (ASA) (26 qershor 2020);
8. Marrëveshja e bashkëpunimit me “Federazione Associazioni Arbereshe” (Federata e Shoqatave Arbëreshe - FAA) në Itali (27 korrik 2020); 
9. Marrëveshje bashkëpunimit me Qendrën Ndërkombëtare Ndëruniversitare (CISVA), pjesë e së cilës janë universitete të shumta të Italisë dhe Europës Lindore, mes të cilave edhe Universiteti i Tiranës. Kjo shenjon herën e parë që një qendër kërkimore-shkencore shqiptare bëhet pjesë e rrjetit akademik ndërkombëtar, Centro Interuniversitario Internazionale di Studi Sul Viaggio Adriatico, me seli në Bari të Italisë (17 korrik 2020); 
10. Marrëveshja e bashkëpunimit ndërmjet QSPA dhe FHF, Universiteti i Tiranës (11 shkurt 2021);
11. Marrëveshja e bashkëpunimit ndërmjet QSPA dhe Muzeut Historik Kombëtar (5 mars 2021); 
12. Marrëveshja e bashkëpunimit ndërmjet QSPA dhe Universitetit të Shkodrës “Luigj Gurakuqi” (17 prill 2021); 
13. Memorandumi i mirëkuptimit ndërmjet QSPA dhe Qendrës Kombëtare të Librit dhe Leximit (QKLL,19 prill 2021); 
14. Marrëveshja e bashkëpunimit me Universitetin “Nënë Tereza” në Shkup (14 qershor 2021); 
15. Memorandumi i Bashkëpunimit me Institutin e Trashëgimisë Shpirtërore e Kulturore të Shqiptarëve në Shkup (15 qershor 2021); 
16. Marrëveshja e bashkëpunimit me Agjencinë e Zbatimit të Gjuhëve në Maqedoninë e Veriut (14 qershor 2021).

II. Veprimtaritë shkencore 
Një tjetër kolonë e rëndësishme e punës së QSPA-së në planin studimor janë veprimtaritë me karakter shkencor, të cilat përvijohen kryesisht në trajtë konferencash, seminaresh, tryezash shkencore, por edhe një sërë veprimtarish kulturore, të cilat kanë në fokus autorë dhe libra të ndryshëm. Disa nga aktivitetet e realizuara deri më tani, janë si vijon: 
1. Më 28 tetor 2020 u organizua veprimtaria përkujtimore me titull: “Arbëreshi i shquar Emanuele Giordano”- Aktivitet përkujtimor për 100-vjetorin e lindjes; 
2. Më 23 nëntor 2020 u organizua veprimtaria me temë: “Arbërit e Jonit– Bisedë me akademikun Pëllumb Xhufi, në kuadër të Festës së 28 Nëntorit”; 
3. Më 10 dhjetor 2020 u organizua tryeza shkencore me temë: “100-vjetori i lindjes së poetit arbëresh Lluka Perrone”; 
4. Më 12 janar 2021 u organizua konsulta akademike mbi botimet e vitit 2021 të QSPA-së; 
5. Më 19 mars 2021 u mbajt aktiviteti me temë: “Pino Cacozza – Flamurtar i kulturës arbëreshe”; 
6. Më 12 prill 2021 u organizua veprimtaria shkencore me temë: “Një vit pa Xhani Belushon”; 
7. Më 1 qershor 2021 në ambientet e QSPA u mbajt një bisedë me prof. Afërdita Onuzin për tekstilet arbëreshe dhe shqiptare; 
8. Më 4 qershor 2021 Drejtoresha Ekzekutive e QSPA-së, Prof. Diana Kastrati mbajti një referat në Konferencën Shkencore Ndërkombëtare kushtuar profesor Emil Lafes, organizuar nga Universiteti i Vlorës “Ismail Qemali”; 
9. Më 14 qershor 2021 Drejtoresha Ekzekutive e QSPA, Diana Kastrati bëri një prezantim të QSPA-së në Bibliotekën Кombëtare “Kliment Ohridski” në Shkup. 


Konferenca

• Më 27-29 shtator 2021 në Muzeun Historik Kombëtar u mbajt Kuvendi i parë studimor mbi studimet arbëreshe, në të cilin morën pjesë me kumtesa dhe referate emrat më të njohur të Albanologjisë në Shqipëri, Kosovë, Maqedoninë e Veriut, Itali, Zarë etj. 
Ky tubim shërbeu për të nxjerrë në pah arritjet e deritanishme në lëmitë e ndryshme të studimeve mbi universin arbëresh si në studimet gjuhësore, studimet letrare, etnografike, antropologjike kulturore, të çështjeve juridike që lidhen me statusin aktual të arbërishtes.  

• Më 19 Nëntor 2021 u mbajt Konferenca shkencore “Arbëreshët në fokusin e Shtetit shqiptar (rasti i arbëreshëve të Italisë dhe arbneshëve të Zarës në Kroaci)”, që u organizua nga QSPA, Instituti i Historisë, ASA dhe Muzeu Historik Kombëtar.

• Më 16-19 dhjetor 2021 në Godinën “Liria”, në Kampusin e Universitetit të Tiranës, QSPA në bashkëpunim me Fondacionin për Gjuhët e Rrezikuara (Foundation for Endangered Languages, FEL) me seli në Londër, organizuan Konferencën Ndërkombëtare “Gjuhët e Rrezikuara dhe Diaspora”. Puna oragnizative dhe koordinuese për realizimin me sukses të konferencës (katër ditore) u shtri në hapësirën kohore prej një viti. 
Në këtë konferencë ju kushtua një vëmendje e madhe edhe gjendjes së arbërishtes dhe studimeve mbi të si gjuhë e rrezikuar e diasporës.
Kjo ishte hera e parë që u organizua një konferencë e përmasave të tilla ndërkombëtare, ku morën pjesë 73 studiues prej universiteteve e qendrave kërkimore-shkencore më me emër në botë (Europa, Amerika e Jugut, Amerika e Veriut, Azia, Australia), të cilët paraqitën rezultatet e punës së tyre studimore në lidhje me gjuhët në rrezik.


III. Veprimtaria botuese 
Drejtimi tjetër i punës intensive të Qendrës së Studimeve dhe Publikimeve për Arbëreshët (QSPA) është edhe botimi i librave mbi universin arbëresh. Në filozofinë e botimeve të Qendrës janë jo thjesht vepra të pabotuara të karakterit studimor, të cilat janë hartuar prej studiuesve të shumtë shqiptarë e të huaj, por edhe vepra të autorëve arbëreshë, të cilat pritet t’i bëhen të njohura për herë të parë lexuesit vendas. Më konkretisht, po i listojmë në vijim titujt dhe autorët e këtyre veprave. 

• Vepra të botuara gjatë vitit të parë të punës së QSPA-së janë: 
1. Santori, poet dhe dramaturg, nga studiuesja Klara Kodra, e cila bën të njohur për here të parë specifikat e poezisë dhe dramës së Anton Santorit. Libri përveç dhënies së informacionit mbi krijimet e panjohura apo të pastudiuara të Santorit, realizon edhe vlerësimin estetik të krijimtarisë poetike dhe dramaturgjisë së shkrimtarit, zgjidhjen e disa çështjeve të diskutueshme që lidhen me këtë krijimtari dhe vendosjen e krijimtarisë në fjalë në kuadrin e gjerë të letërsisë arbëreshe dhe shqiptare të Rilindjes. 
2. Veprat historiko-filologjike të De Radës, kuruar nga prof. Jup Kastrati, një përmbledhje e shkrimeve të De Radës, që trajtojnë tema të natyrës gjuhësore dhe historike të shqipes, si dhe të epistularit të De Radës në gjuhën arbërisht. Kjo vepër përuroi nënkolanën e Kolanës së madhe të Korpusit të botimeve mbi arbëreshët dhe të arbëreshëve, të autorëve studiues që nuk jetojnë më, andaj u titullua “In memoriam”.

3. Një rrugëtim në ngulimet arbëreshe, me autorë Papas Antonio Belushi dhe Ornela Radovicka. Vepra, me karakter kryesisht divulgativ, bën një exursus historik, gjuhësor, social, gjeografik dhe antropologjik-kulturor të të gjitha komunave arbëreshe, pajisur edhe me fotografitë përkatëse. 
4. Një rrugëtim etnografik mbi kostumet e Arbëresheve të Italisë së Jugut, me autore studiuesen Silvana Nini, e cila punon pranë QSPA-së. Vepra nxjerr në pah individualizimin e disa varianteve të tipologjisë së veshjeve arbëreshe, ndryshimet dhe përkitjet eventuale me veshjet edhe të krahinave të tjera italiane. Vepra vjen me skicime, vizatime të këtyre veshjeve nga vetë autorja. 

Librat e botuar janë shpërndarë në pjesën më të madhe të bibliotekave të institucioneve akademike dhe kulturore në trevat mbarëshqiptare dhe në ngulimet arbëreshe, në mënyrë që të vihen në dispozicion të studiuesve dhe lexuesve të interesuar.

Vepra të botuara brenda vitit 2021 -2022 nga QSPA: 
Për realizimin e botimit të librave për vitin 2021-2022 janë përzgjedhur vepra (studimore dhe letrare) të autorëve arbëreshë dhe jo vetëm, të cilat vijnë për herë të parë në shqip. 

1. “Storia della letteratura albanese” të Giuseppe Schirò Junior, Nuova Academia Collana: Storia delle letterature di tutto il mondo, 1959;
2. “La figlia maledetta” të Francesco Santorit, “Aracne editrice” 2014;
3. “Discorso sull’origine, i costumi e lo stato attuale degli Albanesi del Regno di Napoli”, Napoli, 1807, të Engjëll Mashit;
4. “Le colonie albanesi d’Italia e la loro letteratura”, Romë, 1913, me rastin e 100- vjetorit të vdekjes së Michele Marchianó;
5. Përmbledhje e artikujve studimorë të Maximilian Lambertz-it mbi arbëreshët: “Italoalbanische Dialektstudien. Die albanische Mundarten in den italienischen Provinz Campobasso und Foggia (Molise)” (Studime dialektore arbëreshe. Të folmet shqipe në provincën italiane Kampobaso dhe Foxha (Molize)”; “Albanische Mundarten in Italien” (Të folmet shqipe në Itali); “Giulio Variboba”;
6. Dhimitër Kamarda (1821-1881), Për një shqipe “të gjithakushme edhe të gjithakundme”&të tjera vepërza


IV. Botimi i periodikut shkencor “Continuum” 
Themelimi i revistës studimore të përvitshme të Qendrës është një nga hapat më të rëndësishëm institucional, i cili u përvijua që në fillesat e punës. Pas përzgjedhjes së redaksisë dhe konceptimit formal e përmbajtësor të saj, sot kemi në duar numrin e parë të kësaj reviste. Revista synon të bëhet një tribunë e mendimit shkencor albanologjik mbi botën dhe trashëgiminë shpirtërore të arbëreshëve.

V. Promovimi i Botës Arbëreshe 
QSPA që në krye ka strukturuar një strategji konkrete për komunikimin me publikun në lidhje me botën arbëreshe, sidomos duke marrë në konsideratë treguesit e perceptimit të përgjithshëm mbi këtë komunitet, i cili mbetet një univers studimor sa i parrokshëm, po aq edhe i panjohur sa duhet për shqiptarët. Kështu, Qendra e Studimeve dhe Publikimeve për Arbëreshët (QSPA), në kuadër të misionit të vet, për të promovuar ruajtjen e gjuhës dhe të identitetit kulturor të komunitetit arbëresh është fokusuar në dy forma kryesore të komunikimit me publikun: 
• Përmes faqes zyrtare të internetit të QSPA-së synohet përcjellja e informacionit dhe produktit shkencor, mbi botën arbëreshe. 
• Përmes pjesëmarrjes mediatike (intervista, biseda në studio, por edhe në debate) të drejtoreshës ekzekutive, studiuesve të Qendrës, si dhe bashkëpunëtorëve të këtij institucioni, për promovimin dinamik të kulturës arbëreshe dhe evidentimin e arritjeve kryesore të diasporës së hershme shqiptare.

VI. Ngritja e urave të bashkëpunimit me arbëreshët 
QSPA ka parë me përparësi edhe ngritjen e urave konkrete të bashkëpunimit me arbëreshët. Ky bashkëpunim ka parë si të rëndësishëm jo thjesht përfshirjen e studiuesve, por të të gjithë aktorëve kryesorë duke filluar nga Federata e Shoqatave Arbëreshe në Kalabri (FAA), me të cilën QSPA ka nënshkruar një protokoll marrëveshjeje, e duke vijuar më tej me aktorët politikë, si me Kryetarët e Komunave, Presidentët e Krahinave; duke vazhduar me aktorët e jetës së përditshme kulturore arbëreshe. I gjithë ky mozaik i pasur njerëzor përbën bazamentin e ndërveprimit të QSPA-së me arbëreshët në Itali e në Zarë.



VII. Biblioteka e QSPA-së
Biblioteka e Qendrës së Studimeve dhe Publikimeve për Arbëreshët mori jetë pas nisjes së funksionimit të këtij institucioni. Aktualisht, pjesë e kësaj biblioteke janë 747 libra, si dhe shumë tituj periodikësh dhe materialesh të ndryshme shkencore mbi arbëreshët. Këto libra janë dhuruar nga Akademia e Shkencave të Shqipërisë, Akademia e Studimeve Albanologjike, Universiteti “Luigj Gurakuqi” Shkodër, Akademia e Shkencave dhe e Arteve të Kosovës, por edhe nga autorë të ndryshëm, mes të cilëve autori Antonio Belushi ka dhuruar një sasi të konsiderueshme materialesh mbi arbëreshët. Listës së këtyre librave pritet t’i shtohen edhe shumë tituj të tjerë, të cilat do të dhurohen në vazhdën e zbatimit të marrëveshjeve ndërinstitucionale të nënshkruara nga ky institucion me institucionet e ndryshme kërkimore shkencore.

PROJEKTE TË QSPA-SË PËR 2022

1.Ekspedita kërkimore në Kalabri dhe Sicili (disa fusha e studimi)
a. Koncept projekti: Vlerësim i situatës gjuhësore në zonat arbëreshe në komunën e Kozencës (gjuhësi)
1.1 Konteksti, sfondi
Situata konkrete e arbërishtes duket se konfirmon rrezikun real për shuarje të saj. Në raportet formale të UNESCO-s dhe në listën e gjuhëve të rrezikuara, arbërishtja ka përcaktimin “definitivisht e rrezikuar”. Pavarësisht se ka mbi 30 vjet që situata është shqetësuese, ka pasur shumë pak studime për të bërë vlerësime të plota, specifike në këtë drejtim. Studimet janë bërë kryesisht nga albanologë jashtë komunitetit arbëresh ose nga studiues italianë. Të dhënat janë tepër të pakta, në një periudhë të hershme, ndërkohë që zhvillimet pritet të kenë qenë intensive. Të dhënat më të organizuara janë dhënë në 2-3 studime (Perta, Derhemi), kryesisht në dekadën e parë të viteve 2000. 
Synimi i përgjithshëm
Ky studim do të adresojë këtë nevojë për të mbledhur të dhëna në funksion të një vlerësimi për rrjedhat më aktuale të përdorimit të gjuhës në kushtet e rënies së përgjithshme.
Objektivat specifikë të projektit
· vlerësim për shkallën e përdorimit të arbërishtes në ambiente familjare, në moshën e gjyshërve, prindërve, fëmijëve
· Vlerësim për shkallën e përdorimit të arbërishtes në ambiente shkollore, sociale, profesionale
· Vlerësim krahasues i sa më sipër me një periudhë më të hershme – një brez më herët (20-30 vjet)
· Ndërtimi i kontakteve dhe kuadrit të bashkëpunimit për më tej: me kontakte lokalë, përfaqësues shoqatash
  Antropologji kulturore
b. Koncept projekti: Praktikat kulturore dhe modelet e organizmit komunitar në komunitet e Arbëresheve të Italisë së Jugut (Antropologji kulturore)

Fokusi i kërkimit në terren janë praktikat, modelet e organizmit komunitar e kulturor e ritet e motmotit në komunitetet arbëreshe të Italisë së jugut.
Tekstualisht hulumtimi synon të mbledhë të dhëna mbi:
· gjitoninë si element i rëndësishëm i universit arbëresh
· praktikat e vëllamias e motërmasë, që janë praktikuar në rrethin e gjitonisë
· ritet e motmotit, të cilat gjithashtu kanë qenë të lidhura me gjitoninë, si dhe janë elementë shpirtërorë të të qenit arbëresh. 

Objektivat specifikë të projektit 
Ky studim do të adresojë këtë nevojë për të mbledhur të dhëna në funksion të një vlerësimi për rrjedhat më aktuale të gjendje aktuale të këtyre praktikave, dhe dokumentimi i tyre në aspektin sinkronik, ashtu dhe diakronik.  
2.Pjesëmarrja e stafit në konferenca shkencore brenda dhe jashtë vendit
3. Pjesëmarrja në konferenca europiane në kuadrin e Kartës Europiane për Gjuhët Minoritare dhe përfshirja në botime akademike në këtë fushë
4. Kontakte më të afërta me Komitetin e Ekspertëve në KiE për angazhimin brenda kuadrit të Kartës Europiane dhe bashkërendimin e axhendave.  
5.Botimet vjetore dhe revista “Continuum”

Projekte të QSPA-së në të ardhmen:
QSPA ka nisur punën për realizimin e disa projekteve në fushën e shkencës dhe të kulturës kombëtare. Në vijim, po paraqesim dy nga projektet ambicioze të Qendrës, të cilat janë konceptuar në detaje dhe pritet që së shpejti të nisë puna për realizimin e tyre.

1. Hartimi i Fjalorit Enciklopedik të Arbëreshëve
Hartimi i Fjalorit Enciklopedik të Arbëreshëve është një nga projektet madhore të Qendrës. Një projekt i përmasave të tilla presupozon një kohë të gjatë përgatitjeje deri në vitin 2030.
2. Hartimi i Antologjisë së poezisë arbëreshe
3. Botime studimore mbi gjuhën dhe kulturën arbëreshe
4. Ngritja e Shtëpisë së Arbëreshëve në Tiranë

Ngritja e Shtëpisë së Arbëreshëve, apo Vatrës së Arbëreshëve në Tiranë, do të strukturohet në tri hapësira: në bibliotekë të hapur e në shërbim të publikut, ku synimi kryesor është ai i shndërrimit të kësaj biblioteke në një vend të frekuentuar nga studiuesit, por edhe nga studentët e drejtimit të Gjuhës dhe Letërsisë Shqipe për të realizuar tema diplome dhe doktorature me tema mbi arbëreshët. 
Hapësira e dytë do të shërbejë si Arkiv, ku materialet që do të vijnë nga miqtë tanë përtej detit, do të depozitohen aty në bazë të rregullave të njohura të mirëmbajtjes së dokumenteve e dorëshkrimeve. 
Hapësira e tretë do të shërbejë për ngritjen e një Muzeu të përhershëm mbi Arbëreshët, e cila do të përmbajë brenda edhe një hapësirë për ekspozita të përkohshme pikture, skulpture, etnografike apo fotografike, apo edhe librash, me pjesëmarrjen e artistëve e krijuesve arbëreshë e shqip.
												   DREJTOR EKZEKUTIV                                                                                                         
DIANA KASTRATI


Konceptoi. Drejtoria e Studimeve dhe Publikimeve
_________________________________________________________________________________________Adresa: Rr. “Ibrahim Rugova”, Nr. 5, pll. Sky Tower, Kati 7, Ap. 4, Tiranë   
Email: info@qspa.gov.al

image1.jpeg
REPUBLIKA E SHQIPERISE

KRYEMINISTRIA




